b'\n_START_ARTICLE_\nHans-Joachim Neumann\n_START_PARAGRAPH_\nHans-Joachim Neumann (15. m\xc3\xa4rts 1939 Barth \xe2\x80\x93 4. oktoober 2014) oli Saksa arst ja hambaarst, suu-, l\xc3\xb5ua- ja n\xc3\xa4okirurgia professor, 1995. aastast Berliini Charit\xc3\xa9 kliinikumi arstlik direktor. Ta avaldas meditsiiniajaloolisi t\xc3\xb6id._NEWLINE_Neumann \xc3\xb5ppis Rostocki \xc3\x9clikoolis 1960\xe2\x80\x931965 stomatoloogiat ning seej\xc3\xa4rel ka meditsiini ning l\xc3\xb5petas 1969. aastal \xc3\xb5pingud riigieksamiga. Ta sai doktorikraadi 1965 stomatoloogias t\xc3\xb6\xc3\xb6ga "Vorkommen und quantitative Bestimmung von Humins\xc3\xa4uren und Chlorogens\xc3\xa4ure in Kaffee-Extrakten" ja 1969 meditsiinis t\xc3\xb6\xc3\xb6ga "Klinische Untersuchungen \xc3\xbcber die Wirkung des Langzeitlokalan\xc3\xa4sthetikums Marcain". Rostocki \xc3\x9clikooli kliinikus oli Neumann arst ning 1980. aastast suu-, l\xc3\xb5ua- ja n\xc3\xa4okirurgia dotsent. Aastal 1978 esitas ta v\xc3\xa4itekirja B teemal "Klinisch-\xc3\xa4tiologische und tierexperimentell-teratologische Untersuchungen zur \xc3\x84tiologie von Missbildungen unter besonderer Ber\xc3\xbccksichtigung der Lippen-, Kiefer-, Gaumen-, Segelspalten". Aastal 1987 kutsuti ta Berliini Charit\xc3\xa9 kirurgilise stomatoloogia ning l\xc3\xb5ua- ja n\xc3\xa4okirurgia kliiniku direktoriks ning sai p\xc3\xa4rast Saksamaa taas\xc3\xbchinemist 1990 seoses selle ametikohaga C4-professuuri. Aastal 1995 edutati ta Charit\xc3\xa9 Berlin-Mitte korpuse arstlikuks direktoriks. Aastal 1997 juhtus tal raske liiklus\xc3\xb5nnetus, mille tagaj\xc3\xa4rjel ta aastaid p\xc3\xb5des. Kui kliinik, mida Neumann juhtis, 2002 suleti, l\xc3\xa4ks ta pensionile. Tema uurimisala oli n\xc3\xa4o v\xc3\xa4\xc3\xa4rarengud._NEWLINE_Ta on avaldanud Martin Lutheri ja mitme Preisi kuninga patograafia. Koos Henrik Eberlega kirjutatud raamatus "Kas Hitler oli haige? L\xc3\xb5ppdiagnoos" ("War Hitler krank? Ein abschlie\xc3\x9fender Befund") leidub hulgaliselt viiteid l\xc3\xa4biuuritud algallikatele; Hitleri ps\xc3\xbchhopatoloogia osas p\xc3\xb6\xc3\xb6rati erilist t\xc3\xa4helepanu Hitleri ihuarsti Theodor Morelli kalenderm\xc3\xa4rkmikule. Raamatus j\xc3\xb5uti Hitlerile manustatud ravimite loetelus 82 erineva ravimpreparaadini.'